
        [start forord]

        Forord

        Denne oppgave- og casesamlingen er et supplement til vår lærebok i prestasjonsstyring, og den vil hjelpe deg til å få en god praktisk forståelse av dette fagområdet. Oppgaveløsning er viktig, ikke bare for å få bekreftet at du har forstått viktige budskap i læreboken, men også for å vite at du er i stand til å reflektere over det som du har lært og at du har opparbeidet deg verdifulle ferdigheter når konkrete problemer skal løses. Derfor har vi delt oppgavene i tre hovedgrupper: kunnskapsoppgaver, refleksjonsoppgaver og ferdighetsoppgaver.

        Vi ønsker å ha en praktisk vinkling med fokus på relevante problemstillinger som du sannsynligvis vil støte på i arbeidslivet. I bokens innledende kapittel presenterer vi derfor syv casebedrifter. Casebedriftene har forskjellige forretningsmodeller og befinner seg i ulike bransjer, og de står overfor utfordringer som både er av allmenngyldig art og av bransjemessig og virksomhetsspesifikk karakter. Casene brukes først og fremst for å kunne lage praktisk rettede ferdighetsoppgaver innen målstyring og budsjettering.

        I arbeidet med denne boken har vi tatt utgangspunkt i normen om at en gjennomsnittlig student skal bruke ca. 200 timer på et 7,5 studiepoengs kurs. Av disse 200 timene anbefaler vi at du bruker så mye som rundt 100 timer på oppgave- og caseprogrammet. Du vil nok ha god nytte av å jobbe sammen med andre studenter, men det er viktig at du også opparbeider deg nok selvstendighet til å kunne løse oppgaver alene. Vi håper at du har stor glede og nytte av denne boken, både som student og i livet som kommer etter at eksamen er gjennomført!

        Oslo/Moss, 2. desember 2024

        Tor Tangenes og Tor Olav Nordtømme

        En presentasjon av casebedriftene

        Her følger en presentasjon av de syv casebedriftene som en del av oppgavene i denne boken handler om. Dette er bedrifter som opererer i forskjellige bransjer med ulike forretningsmodeller. Bedriftene kjennetegnes både av forhold som er av bransjemessig karakter og som er mer virksomhetsspesifikk og situasjonsbestemt.

        Du bør bruke litt tid på å sette deg inn i casebedriftene, deres produkter, tjenester, organisasjon og eierforhold, slik at du kjenner igjen disse når du kommer til caseoppgavene som omhandler disse selskapene og deres forskjellige utfordringer.

    De syv casebedriftene er:

       Case nr. ⁠1 Gull & glitter ⁠AS – familieeiet butikk og netthandel med smykker, klokker mv.

        Case nr. ⁠2 Zahara Norge ⁠AS – butikk og netthandel med klær, del av en internasjonal kjede

        Case nr. ⁠3 Oslofjord Ritz hotel ⁠AS – hotell med konferansefasiliteter

        Case nr. ⁠4 Praction Consulting Norway ⁠AS – profesjonelle tjenester, del av en internasjonal kjede

        Case nr. ⁠5 Osloviken eiendom ⁠ASA – børsnotert eiendomsselskap

        Case nr. ⁠6 Sagen & Hammer ⁠AS – mellomstort entreprenørselskap

        Case nr. ⁠7 Empatika medisinske senter ⁠AS – nystartet privat legesenter med store ambisjoner

        
            
        



    
          

        Case nr. ⁠1

        Gull & glitter ⁠AS

        
            Historikk

            I ⁠1983 etablerte familien Ring den første Gull & glitter-butikken i en av sidegatene til Karl Johans gate i Oslo. Selskapet satset de første årene på smykker og klokker i et relativt lavt prissegment. Da dette viste seg å bli en suksess, ble det åpnet fire butikker i ⁠1986–1987 og ytterliggere 15 ⁠butikker i perioden ⁠1994–2014.

            Etter årtusenskiftet begynte kjeden å ta inn en del dyrere produkter, blant annet smykker fra den italienske produsenten Vulgari og klokker fra de to sveitsiske firmaene Relox og Bartier, og kjeden er nå hovedsakelig posisjonert i et upmarket segment.

            Etter et arveoppgjør i år ⁠2010 eies aksjene i selskapet med 50 ⁠prosent hver av brødrene Gullik og Sølve Ring. Disse var inntil nylig aktive i driften av kjeden. De har nå trukket seg tilbake, men sitter fortsatt i styret. Sølves datter Signe, som er utdannet ved Handelshøyskolen BI, har overtatt som daglig leder.

            Flere fra tredje generasjon ønsker etter hvert å være med på å drive selskapet videre, så sannsynligvis forblir kjeden familieeiet i overskuelig fremtid.

            Lønnsomheten til Gull & glitter ⁠AS var i mange år god, men etter hvert ble det tydelig at de ulike butikkenes resultatbidrag var svært varierende. I ⁠2015 var det bare åtte av kjedens 20 ⁠butikker som tilfredsstilte ledelsens resultatkrav. Av de resterende tolv butikkene var det seks som ble lagt ned og i de senere årene har kjeden bestått av 14 ⁠butikker.

            I ⁠2011 startet kjeden også med netthandel, men her var omsetningen de første årene svært beskjeden. I ⁠2024 sto netthandel for ca. ⁠10 ⁠prosent av kjedens samlede omsetning på kr ⁠150 ⁠mill.

        
        
            Produkter og marked

            Av de 14 ⁠butikkene er åtte beliggende i Oslo-regionen, Bergen, Stavanger/Sandnes og Trondheim, mens de resterende seks er i mellomstore byer fra Kristiansand til Steinkjer. Netthandelsvirksomheten dekker hele landet, og nettkundene får sine varer levert av transportfirmaet Global Logistics ⁠AS.

            Gull & glitter ⁠AS’ produkter kan deles opp i fire hovedgrupper:

            
                	Smykker til kvinner og menn


                	Analoge klokker og smartklokker


                	Bestikk og sølvvarer


                	Gaveartikler


            

            Kjeden opererer med to sortimenter:

            
                	
                    Standard sortiment som de ti minste butikkene promoterer, og som regel også har i eget lager.

                

                	
                    Utvidet sortiment i netthandelsvirksomheten og i de fire største butikkene (internt benevnt GG Mega)

                

            

            Ledelsen har i den senere tiden diskutert tre sentrale problemstillinger knyttet til produkter og marked, uten at det er tatt noen beslutning:

            
                	
                    Skal det tas inn flere produkter som i større grad konkurrerer på pris enn på kvalitet, og i så fall, skal dette være forbeholdt nettbutikken?

                

                	
                    Er det lønnsomt å utvide produktsortimentet med accessoirer og kosmetikk, og i så fall, skal dette også være forbeholdt nettbutikken?

                

                	
                    Skal de tre minst lønnsomme butikkene legges ned, slik at kjeden bare sitter igjen med elleve butikker?

                

            

        
        
            Visjon og nøkkelverdier

            Selskapet har formulert følgende visjon og nøkkelverdier: Gull & glitter skal være anerkjent som Norges ledende tilbyder av smykker og klokker, med et bredt sortiment av attraktive kvalitetsprodukter til en konkurransedyktig pris. Våre nøkkelverdier er kompetanse, vennlighet og innovasjon.

        
        
            Regnskapstall

            Vi kan hente følgende hovedtall fra årsregnskapene til Gull & glitter ⁠AS fra de siste fem årene (tall i hele mill. ⁠kr):

            
                
                    
                        	Resultat

                        
                        	2024

                        
                        	2023

                        
                        	2022

                        
                        	2021

                        
                        	2020

                        
                    

                    
                        	Salgsinntekter

                        	150,2

                        	158,4

                        	163,4

                        	148,8

                        	110,7

                    

                    
                        	Varekostnad

                        	92,2

                        	96,0

                        	97,7

                        	85,6

                        	57,4

                    

                    
                        	
                            Lønn og andre personalkostnader

                        	38,6

                        	40,0

                        	41,2

                        	44,0

                        	43,2

                    

                    
                        	Avskrivninger

                        	1,2

                        	1,4

                        	1,0

                        	1,2

                        	1,3

                    

                    
                        	Andre driftskostnader*

                        
                        	17,1

                        	17,3

                        	18,0

                        	15,9

                        	8,1

                    

                    
                        	Sum driftskostnader

                        	149,1

                        	154,7

                        	157,9

                        	146,7

                        	110,0

                    

                    
                        	Driftsresultat

                        	1,1

                        	3,7

                        	5,5

                        	2,1

                        	0,7

                    

                    
                        	Finansinntekter

                        	0,2

                        	0,3

                        	0,4

                        	0,2

                        	0,3

                    

                    
                        	Finanskostnader

                        	1,8

                        	1,4

                        	1,0

                        	0,8

                        	0,6

                    

                    
                        	Resultat før skattekostnad

                        
                        	−0,5

                        
                        	2,6

                        	4,9

                        	1,5

                        	0,4

                    

                    
                        	Skattekostnad

                        	−0,1

                        	0,6

                        	1,1

                        	0,3

                        	0,1

                    

                    
                        	Årsresultat

                        	−0,4

                        
                        	2,0

                        	3,8

                        	1,2

                        	0,3

                    

                

            
            * Selskapet var under pandemien i ⁠2020 og 2021 berettiget til å motta økonomisk støtte for å kunne innfri sine forpliktelser i perioder der butikkene måtte holdes helt eller delvis stengt. Denne støtten er her plassert som en «negativ driftskostnad».

            Når vi korrigerer nedgangen i salgsinntektene fra toppåret i ⁠2022 til 2024 med endringene i prisene i samme periode, står vi igjen med nedgang i det samlede salgsvolumet med 15 ⁠prosent. Netthandelsomsetningens andel av de samlede salgsinntektene sto for henholdsvis 26,4 ⁠% i ⁠2020 og 21,3 ⁠% i ⁠2021, men falt til 11,2 ⁠% i ⁠2023 og 9,9 ⁠% i ⁠2024.

            
                
                    
                        	Balanse

                        
                        	
                            31.12.2024

                        	
                            31.12.2023

                        	
                            31.12.2022

                        	
                            31.12.2021

                        	
                            31.12.2020

                    

                    
                        	Driftsmidler

                        	14,0

                        	15,2

                        	11,6

                        	12,6

                        	13,8

                    

                    
                        	Varelager

                        	31,8

                        	29,4

                        	33,6

                        	30,2

                        	22,9

                    

                    
                        	Kundefordringer

                        	0,4

                        	0,5

                        	0,7

                        	0,2

                        	0,3

                    

                    
                        	
                            Andre kortsiktige fordringer

                        	0,6

                        	0,4

                        	0,2

                        	0,4

                        	0,1

                    

                    
                        	Bankinnskudd

                        	4,6

                        	8,3

                        	9,8

                        	5,6

                        	3,5

                    

                    
                        	Sum eiendeler

                        	51,4

                        
                        	53,8

                        
                        	55,9

                        
                        	49,0

                        
                        	40,6

                        
                    

                    
                        	Aksjekapital

                        	0,3

                        	0,3

                        	0,3

                        	0,3

                        	0,3

                    

                    
                        	Annen egenkapital

                        	5,9

                        	7,8

                        	9,3

                        	8,5

                        	8,2

                    

                    
                        	Sum egenkapital

                        	6,2

                        
                        	8,1

                        
                        	9,6

                        
                        	8,8

                        
                        	8,5

                        
                    

                    
                        	Langsiktig gjeld

                        	14,4

                        	11,0

                        	11,2

                        	9,8

                        	10,4

                    

                    
                        	Leverandørgjeld

                        	16,2

                        	15,6

                        	15,4

                        	14,2

                        	10,1

                    

                    
                        	Annen kortsiktig gjeld

                        
                        	14,6

                        	19,1

                        	19,7

                        	16,2

                        	11,6

                    

                    
                        	Sum egenkapital og gjeld

                        
                        	51,4

                        
                        	53,8

                        
                        	55,9

                        
                        	49,0

                        
                        	40,6

                        
                    

                

            
            Selskapets aksjeeiere satte ikke av utbytte i årsregnskapene for ⁠2020 og 2021. Per ⁠31.12.2022 og 31.12.2023 satte de derimot av henholdsvis kr ⁠3,0 og kr ⁠3,5 ⁠mill., som ble utbetalt våren ⁠2023 og våren ⁠2024. Det blir også foreslått for generalforsamlingen som behandler 2024-regnskapet i april ⁠2025, at det skal settes av kr ⁠1,5 ⁠mill. Dette er hensyntatt i ovennevnte balanse per ⁠31.12.2024 (reduserer annen egenkapital og står som en kortsiktig gjeld til beløpet blir betalt ut etter generalforsamlingen har godkjent beslutningen).

        
        
            Situasjonen ved årsskiftet 2024/2025

            Gull & glitters ledelse har en tradisjon med å utarbeide strategiplaner som har en fem års planleggingshorisont. Planen for perioden ⁠2020–2024 skal nå erstattes med en ny strategiplan. Som kjent ble verden rammet av en pandemi i begynnelsen av 2020, og store deler av varehandelen ble rammet av at vi ble pålagt begrensninger med hensyn til hvor vi kunne ferdes. Dette medførte at strategiplanen for ⁠2020–2024 ble gjenstand for en omfattende revisjon høsten ⁠2021. Etter dette har ikke strategien blitt endret.

            Da arbeidet med den nye strategiplanen startet i september ⁠2024, hadde ledelsen med seg tre problemer som de skulle finne en løsning på:

            
                	
                    Tidligere tilfredsstillende vekst har blitt erstattet av en nedgang i omsetningen, som når vi korrigerer for inflasjon, utgjør hele 15 ⁠prosent på bare tre år.

                

                	
                    Nedgangen i salgsvolumene har vært den største bidragsyteren til den svekkede lønnsomheten, ettersom driftskostnadene ikke har økt i perioden. Selskapet presenterte for første gang siden begynnelsen av 2000-tallet et underskudd.

                

                	
                    Netthandelsomsetningen er tilbake til det nivået den var før pandemien, og anses å være altfor lav ut fra generelle trender i markedet.

                

            

            En ny strategiplan for ⁠2025–2029 ble vedtatt av selskapets styre 19. ⁠november 2024. Denne utgjør grunnlaget for en modell for mål- og indikatorstyring som selskapet skal utvikle og implementere.

        
    

    
          

        Case nr. ⁠2

        Zahara Norge ⁠AS

        
            Historikk

            Zahara er en svensk kjede som selger klær, sko, parfyme, skjønnhetsprodukter og accessoirer. Selskapet åpnet sin første butikk i Linköping i ⁠1994, og frem mot årtusenskiftet opererte Zahara bare på det svenske markedet. I ⁠2005 ble selskapet omstrukturert med et holdingselskap i Nederland på toppen i konsernet (Zahara Group B.V.). Dette eier alle aksjene i Zahara International AB, som igjen har heleide datterselskaper i de landene kjeden opererer i.

            Etter at Zahara Group ble børsnotert i ⁠2006, ble det vedtatt en internasjonaliseringsstrategi, der målet var å tidoble omsetningen frem mot år ⁠2016, noe som kjeden lyktes med. En viktig bidragsyter til veksten var ikke bare en stor økning i antall butikker, men også at kjeden samtidig satset stort på netthandel (Zahara Online).

            Zaharas samlede lønnsomhet var tilfredsstillende frem til 2019. Økt nettsalg klarte derimot ikke å kompensere for svekket butikkomsetning under pandemien i ⁠2020–2021. Inntektene ble ytterligere svekket i ⁠2022 etter at Zahara trakk seg ut av Russland og Belarus som respons på Russlands invasjon i Ukraina. Fallet i gruppens salgsinntekter påvirket selskapets resultat negativt, og aksjekursen falt med mer enn 25 ⁠% i perioden fra mars ⁠2020 til mars ⁠2023.

            Zahara Group er nå etablert i 22 ⁠europeiske land. Selskapet har hatt planer om å etablere seg i USA, men det ble nylig bestemt å utsette denne beslutningen. Selskapet har også vurdert å investere i egne produksjonsanlegg i Bangladesh og Vietnam, men har ikke så langt lykkes med å finne en passende partner for et slikt joint venture-samarbeid.

            Zahara Norge ⁠AS, som ble etablert i ⁠2008, er et heleid datterselskap av Zahara International AB. De tre første to årene drev selskapet kun med netthandel i Norge, og da det viste seg at det norske markedet reagerte positivt på Zaharas produktsortiment, åpnet kjeden de første norske butikkene i ⁠2010.

            Våren ⁠2024 nådde Zahara sitt langsiktige mål om å ha 25 ⁠norske butikker i drift.

        
        
            Produkter og marked

            Frem til 2007 drev Zahara som mange av sine konkurrenter med fire årlige sesonger og lang «time to market». Planleggingen av hver sesong startet nesten ett år før varene var i butikkene. Innkjøperne hentet inspirasjon fra motemesser som viste neste års motetrender, og sikret seg produksjonskapasitet i god tid hos de asiatiske produsentene. Som en konsekvens av denne forretningsmodellen ble butikkene ofte tidlig utsolgt for varer som viste seg å være mer populære enn forventet, og butikkene ble også sittende igjen med varer som ofte måtte selges med store rabatter.

            I perioden fra 2007 til 2010 endret Zahara sin forretningsmodell, basert på fast fashion-konseptet. Kjeden opererer nå med korte tider for bestilling, produksjon og logistikk, og kan i vesentlig større grad enn tidligere tilpasse seg endringer i smak og etterspørsel. Produksjonskostnadene per ⁠plagg er noe høyere med denne modellen, men varesortimentet oppleves av kundene som mer spennende.

            Butikkene retter seg både mot kvinner og menn, og har også et barnesortiment (Zahara Kidz). I Norge er fordelingen mellom disse tre markedene ca. ⁠60, 20 og 20 ⁠%. Produktene er priset relativt lavt og har en ganske kort levetid, og varemerket har derfor i de senere årene fått et omdømme som ikke spesielt bærekraftig. 25 ⁠% av det norske salget kommer fra e-handelsplattformen Zahara Online, og bare Finland og Island har en høyere netthandelsandel enn Norge.

            På Zahara Online er andelen av varer som returneres ganske høy, ofte kjøper kunden to eller tre plagg, men beholder bare ett av dem.

        
        
            Visjon og misjon

            Selskapet har formulert følgende visjon og misjon: Zahara skal være best på å tilpasse seg markedets endrede behov og å bidra til en bærekraftig utvikling av samfunnet. Med vår grenseløse lidenskap for estetikk og kvalitet er vårt oppdrag å gi kundene hva de vil ha, raskere enn hva konkurrenter er i stand til.

        
        
            Regnskapstall

            Vi kan hente følgende hovedtall fra årsregnskapene til Zahara Norge ⁠AS fra de siste fem årene (tall i hele mill. ⁠kr):

            
                
                    
                        	Resultat

                        
                        	2024

                        
                        	2023

                        
                        	2022

                        
                        	2021

                        
                        	2020

                        
                    

                    
                        	Salgsinntekter

                        	874,6

                        	812,8

                        	704,6

                        	614,8

                        	508,2

                    

                    
                        	Varekostnad

                        	520,4

                        	486,4

                        	415,4

                        	356,8

                        	296,8

                    

                    
                        	
                            Lønn og andre personalkostnader

                        	182,8

                        	164,8

                        	146,8

                        	121,9

                        	104,6

                    

                    
                        	Avskrivninger

                        	2,1

                        	2,2

                        	2,0

                        	1,7

                        	1,8

                    

                    
                        	Andre driftskostnader*

                        
                        	162,2

                        	151,0

                        	133,6

                        	129,4

                        	105,2

                    

                    
                        	Sum driftskostnader

                        	867,5

                        	804,4

                        	697,8

                        	609,8

                        	508,4

                    

                    
                        	Driftsresultat

                        	7,1

                        
                        	8,4

                        
                        	6,8

                        
                        	5,0

                        
                        	−0,2

                        
                    

                    
                        	Finansinntekter

                        	0,2

                        	0,1

                        	0,1

                        	0,2

                        	0,2

                    

                    
                        	Finanskostnader

                        	0,9

                        	0,7

                        	0,6

                        	0,5

                        	0,4

                    

                    
                        	
                            Resultat før skattekostnad

                        	6,4

                        
                        	7,8

                        
                        	6,3

                        
                        	4,5

                        
                        	−0,4

                        
                    

                    
                        	Skattekostnad

                        	1,4

                        	1,7

                        	1,4

                        	1,0

                        	−0,1

                    

                    
                        	Årsresultat

                        	5,0

                        
                        	6,1

                        
                        	4,9

                        
                        	3,5

                        
                        	−0,3

                        
                    

                

            
            * Selskapet var under pandemien i ⁠2020 og 2021 berettiget til å motta økonomisk støtte for å kunne innfri sine forpliktelser i perioder der butikkene måtte holdes helt eller delvis stengt. Denne støtten er her plassert som en «negativ driftskostnad».

            
                
                    
                        	Balanse


                        	
                            31.12.2024

                        	
                            31.12.2023

                        	
                            31.12.2022

                        	
                            31.12.2021

                        	
                            31.12.2020

                    

                    
                        	Driftsmidler

                        	16,2

                        	17,2

                        	14,8

                        	11,2

                        	12,6

                    

                    
                        	Varelager

                        	81,3

                        	65,1

                        	60,8

                        	48,6

                        	37,1

                    

                    
                        	Kortsiktige fordringer

                        
                        	0,7

                        	0,6

                        	0,4

                        	0,6

                        	0,8

                    

                    
                        	Bankinnskudd

                        	14,2

                        	13,5

                        	8,8

                        	6,4

                        	7,2

                    

                    
                        	Sum eiendeler

                        	112,4

                        
                        	96,4

                        
                        	84,8

                        
                        	66,8

                        
                        	57,7

                        
                    

                    
                        	Aksjekapital

                        	0,5

                        	0,5

                        	0,5

                        	0,5

                        	0,5

                    

                    
                        	Annen egenkapital

                        	9,5

                        	7,8

                        	10,2

                        	6,7

                        	7,0

                    

                    
                        	Sum egenkapital

                        	10,0

                        
                        	8,3

                        
                        	10,7

                        
                        	7,2

                        
                        	7,5

                        
                    

                    
                        	Langsiktig gjeld

                        	9,8

                        	12,2

                        	11,4

                        	10,2

                        	8,6

                    

                    
                        	
                            Leverandørgjeld til konsernselskap

                        	50,7

                        	39,5

                        	37,1

                        	31,2

                        	26,6

                    

                    
                        	Annen leverandørgjeld

                        
                        	5,2

                        	2,8

                        	4,2

                        	3,0

                        	2,6

                    

                    
                        	Annen kortsiktig gjeld

                        
                        	36,7

                        	33,6

                        	21,4

                        	15,2

                        	12,4

                    

                    
                        	Sum egenkapital og gjeld

                        
                        	112,4

                        
                        	96,4

                        
                        	84,8

                        
                        	66,8

                        
                        	57,7

                        
                    

                

            

            Zahara-konsernet opererer med følgende internprisingsstrategi:

            
                	
                    Datterselskapene kjøper varer fra Zahara International AB til en pris som tilsvarer 58 ⁠% av normal utsalgspris på varene eks. mva. Et plagg som henger i butikken med en prislapp på for eksempel kr ⁠499, betaler butikken ca. ⁠kr ⁠232 for, levert norsk lager.

                

                	
                    Dersom alle varer selges til normal pris, vil bruttofortjenesten derfor bli 42 ⁠%, men ettersom noen varer selges med rabatt, ligger den reelle bruttofortjenesten noe lavere.

                

                	
                    Datterselskapene betaler en management fee til Zahara International AB på 4 ⁠% av salgsinntektene. Dette dekker kostnader til design, produksjonsplanlegging og -oppfølging samt globale markedsføringsaktiviteter.

                

                	
                    Zahara International AB tar normalt ikke ut utbytte, men satte av henholdsvis kr ⁠7,3 ⁠mill. per ⁠31.12.2023 og kr ⁠3,3 ⁠mill. per ⁠31.12.2024 for å kompensere for tapene etter at konsernet trakk seg ut av Russland og Belarus. Utbyttene ble betalt ut årene etter at de ble avsatt i årsregnskapet.

                

            

        
        
            Situasjonen ved årsskiftet 2024/2025

            Zahara reviderer sin globale strategi hvert fjerde år. Den gjeldende strategien er for perioden ⁠2024–2027 og er basert på fire overordnede strategiske temaer:

            
                	
                    Økt og stabil avkastning i alle forretningsområder

                

                	Redusert karbonavtrykk per produsert enhet


                	
                    Bedre arbeidsforhold for alle som bidrar til selskapets verdiskaping

                

                	Produkter med bedre kvalitet og lengre levetid


            

            Det utarbeides i tillegg nasjonale strategiplaner for hvert av de 22 ⁠landene der Zahara er etablert. Disse strategiene oppdateres også hvert fjerde år, med en ny strategiperiode som starter ett år etter at den internasjonale strategien er revidert.

            Sentral tematikk i Zahara Norge ⁠AS’ strategi for ⁠2025–2028 er:

            
                	
                    Konsolidert drift og ressurseffektivisering


                	
                    Lavere returandel, spesielt fra netthandelsvirksomheten


                	
                    Satsing på Zahara Revive, et konsept der Zahara-butikkene selger utvalgte produkter brukt, der kundene kan ta gamle plagg i innbytte når de handler.

                

            

            Den nye strategiplanen danner grunnlaget for en revidert modell for mål- og indikatorstyring som Zahara Norge ⁠AS skal anvende i overskuelig fremtid.

